**Ministru kabineta noteikumu projekta “Kārtība, kādā no apreibinošām vielām un procesiem atkarīgas personas saņem sociālās rehabilitācijas pakalpojumus” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumdevējs Sociālo pakalpojumu un sociālās palīdzības likuma 13.panta pirmās daļas 4.punktā ir deleģējis Ministru kabinetam noteikt sociālās rehabilitācijas pakalpojumu pilngadīgām personām un bērniem, kuriem ir izveidojusies atkarība no apreibinošām vielām vai atkarību izraisošiem procesiem veidus, apjomu, saturu, kā arī šo pakalpojumu saņemšanas, piešķiršanas, pārtraukšanas un izbeigšanas nosacījumus un kārtību.  Noteikumu projekts stāsies spēkā nākamajā dienā pēc tā izsludināšanas Latvijas Vēstnesī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Projekts izstrādāts, pamatojoties uz Sociālo pakalpojumu un sociālās palīdzības likuma 13. panta pirmās daļas 4.punktu un Bērnu tiesību aizsardzības likuma 48. panta piekto daļu un 49. panta trešo daļu.  Vienlaikus Projekta pieņemšana sekmēs Valsts pārvaldes iekārtas likuma 10. panta desmitajā daļā noteikto valsts pārvaldes principu ieviešanu, kas paredz, ka valsts pārvaldi organizē pēc iespējas efektīvi, un valsts pārvaldes institucionālo sistēmu pastāvīgi pārbauda, un, ja nepieciešams, pilnveido. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Sociālo pakalpojumu un sociālās palīdzības likumu valsts kopš 2003. gada bērniem un kopš 2007. gada pilngadīgām personām finansē sociālo pakalpojumu – sociālās rehabilitācijas pakalpojums personām, kuras ir atkarīgas no apreibinošām vielām. No 2003. līdz 2020. gadam minētais sociālās rehabilitācijas pakalpojums ir sniegts tikai institūcijā, bet līdz ar izmaiņām Sociālo pakalpojumu un sociālās palīdzības likuma 13. panta pirmās daļas 4.punktā nepieciešams vienots regulējums par valsts finansētu sociālās rehabilitācijas pakalpojumu sniegšanu gan institūcijā, gan arī dzīvesvietā, kā arī pakalpojuma sniegšana nosakāma arī personām, kuras ir atkarīgas no atkarību izraisošiem procesiem (piemēram, mobilā telefona, datorspēlēm, azartspēlēm).  Projekts nosaka kārtību, kādā pieprasāmi, piešķirami, nodrošināmi, pārtraucami un izbeidzami valsts finansēti pakalpojumi. Ar noteikumu projektu tiek pilnveidots valsts pārvaldes pakalpojums – “Sociālās rehabilitācijas pakalpojums bērniem un pilngadīgām personām, kuri ir atkarīgi no apreibinošām vielām vai procesiem”.  Minētā pakalpojuma ietvarā ietilpst:   * pakalpojums dzīvesvietā bērniem, kuri ir atkarīgi no apreibinošām vielām un procesiem; * pakalpojums dzīvesvietā pilngadīgām personām, kuras ir atkarīgas no apreibinošām vielām un procesiem; * pakalpojums institūcijā bērniem, kuri ir atkarīgi no apreibinošām vielām un procesiem; * pakalpojums institūcijā pilngadīgām personām, kuras ir atkarīgas no apreibinošām vielām un procesiem (turpmāk tekstā – pakalpojumi).   Pakalpojumiem var pieteikties gan klātienē, gan elektroniski, bet pakalpojumi tiek sniegti tikai klātienē, savukārt atsevišķos gadījumos pakalpojumi dzīvesvietā var tikt sniegti elektroniski.  Projekts nosaka, ka valsts finansēti pakalpojumi nodrošināmi divos veidos – institūcijā un dzīvesvietā, attiecīgi atšķiras to apjoms – institūcijā pakalpojumu iespējams saņemt uz laiku līdz 12 mēnešiem, bet dzīvesvietā uz laiku līdz 180 dienām un šajā laikā pakalpojumu sniedzēji nodrošina uz klientu orientētus, pierādījumos balstītus, vecumposma un vajadzību orientētus pakalpojumus, kuru ietvaros bērniem un pilngadīgām personām tiek nodrošinātas psihologa, sociālā darbinieka, mentora, narkologa, bērnu psihiatra un psihiatra konsultācijas atkarībā no bērna un pilngadīgas personas vajadzībām. Precīzāks pakalpojumu saturs tiek noteikts individuālajā sociālās rehabilitācijas plānā saskaņā ar Ministru kabineta 2017. gada 13. jūnija noteikumu “Prasības sociālo pakalpojumu sniedzējiem” 5.4. apakšpunktu un arī 4. punktu.  Lai motivētu bērnus un viņu vecākus saņemt atbalstu, lai atteiktos no apreibinošo vielu un procesu lietošanas, Labklājības ministrija sadarbībā ar nodibinājuma “Bērnu slimnīcas fonds” izveidoto “Pusaudžu resursu centru” (turpmāk – PRC) 2018. gadā uzsāka pilotprojektu ar mērķi izveidot valsts finansētu atbalsta programmu pusaudžiem un viņu vecākiem, kuri saskaras ar apreibinošo vielu un procesu lietošanu, bet kuriem nav nepieciešams saņemt ilgstošo – līdz 12 mēnešiem ilgu – programmu un speciālistu atbalstu institūcijā.  Pilotprojekta laikā PRC sadarbībā ar VSIA “Bērnu klīniskā universitātes slimnīca” Psihiatrijas klīnikas speciālistiem izstrādāja sabiedrībā balstītu profilakses programmu, kuras saturs veidots sadarbībā ar vienu no lielākajām šāda veida programmām Lielbritānijā - *Early* *Break*, kas darbojas pēc “*out-reach*” jeb sabiedrībā balstītas palīdzības principa. Tās galvenais princips ir personu nevis institucionalizēt vai ievietot slēgta tipa medicīniskās iestādēs, bet palīdzēt konkrētā pusaudža dzīves situācijā, tādējādi nodrošinot ātrāku atgriešanos un pilnvērtīgu integrāciju sabiedriskajā dzīvē. Programmas ietvaros pakalpojumu nodrošina starpdisciplināra speciālistu komanda – mentors, sociālais darbinieks, narkologs, psihologs, psihoterapeits, psihiatrs un atbalsta speciālisti. Programmā sniegtais atbalsts ietver diagnostiku, terapiju, darbu ar ģimeni un izglītošanu. Programmas ietvaros ir pieejamas konsultācijas vecākiem/aizbildņiem, kuru bērnam ir uzvedības vai atkarību problēmas, vai arī nepieciešama konsultācija saistībā ar novērotām izmaiņām bērna uzvedībā.  2018. gadā pilotprojekta ietvaros vidēji 180 dienas ilgs atbalsts tika sniegts 58 bērniem un viņu vecākiem.  2019. gadā tika rasta iespēja atvērt PRC filiāli Liepājā un kopumā 217 pusaudži Rīgā (187) un Liepājā (30) saņēma šo pakalpojumu.  PRC pilotprojekta darbības gaitā ir vērtējis pakalpojuma kvalitāti, aptaujājot bērnu vecākus par to, kā ir mainījusies bērnu uzvedība pakalpojuma saņemšanas gaitā. Pēc vecāku domām 86 % bērnu uzvedība ir uzlabojusies, no tiem 41% bērnu uzvedība uzlabojusies ievērojami, bet 45% daļēji. PRC darbinieku novērojumi liecina, ka no katriem 10 pusaudžiem, kuri saņem pakalpojumus, 8 ir vērojamas pozitīvas izmaiņas esošajā situācijā.  Pilotprojekta laikā iegūtā pieredze, organizējot darbu ar pusaudžiem, ir izmantota, lai sagatavotu šo projektu.  Lai nodrošinātu vienādu attieksmi pret visiem, kuri pieprasa pakalpojumus dzīvesvietā, Projekts nosaka kritērijus, pēc kuriem pakalpojumu sniedzēja speciālisti pirmās tikšanās laikā ar potenciālo klientu var noteikt, vai bērnam vai pilngadīgai personai ir nepieciešams pakalpojums. Pakalpojuma sniedzēja speciālisti – sociālais darbinieks, psihologs vai narkologs – ir tiesīgi novērtēt, vai persona atbilst Projektā noteiktajiem kritērijiem. Lai saņemtu pakalpojumus, personai ir jāatbilst Sociālo pakalpojumu un sociālās palīdzības likuma 13. panta pirmās daļas 4. punktā noteiktajam – tiesības saņemt šo pakalpojumu ir personām, kurām izveidojusies atkarība no narkotiskajām, toksiskajām vai citām apreibinošām vielām vai no atkarību izraisošiem procesiem neatkarīgi no tā, vai pašai personai ir iespējas ar saviem vai ģimenes resursiem novērst vai mazināt savas atkarības tādējādi patstāvīgi novēršot atkarības izraisītās negatīvās sociālās sekas personas dzīvē. Tā kā nepieciešamība atsevišķi izvērtēt personas atbilstību ne tikai projektā minētajiem kritērijiem, bet arī sociālās dimensijas kritērijiem (piemēram, vai personai ir nepieciešama sociālās funkcionēšanas spēju atjaunošana vai uzlabošana) prasītu papildus laiku un paildzinātu pakalpojumu piešķiršanas termiņus, minētās sociālās dimensijas kritēriju izvērtēšana ir atstāta pakalpojumu pieprasītāja (bērna, viņa likumisko pārstāvju vai pilngadīgas personas) ziņā.  Ņemot vērā augsto pieprasījumu pēc pakalpojuma pusaudžu vidū (jau šobrīd pakalpojuma saņemšanai ir izveidojusies rinda), Projekta 18.punkts pēc pakalpojumu sniegšanā iesaistīto speciālistu lūguma nosaka veidu, kā pakalpojuma sniedzēja speciālistiem ir iespēja veidot “prioritāro” rindu pusaudžiem, kuru atkarība no apreibinošajām vielām rada nopietnu risku viņu veselībai un dzīvībai. Situācijā, kad pakalpojuma sniedzēja speciālistam ir aizdomas, ka pusaudža apreibinošo vielu lietošanas paradumi rada īpašu risku, to norāda Projekta 17.punktā minētajā rakstiskajā novērtējumā, ko šajā gadījumā veic un obligāti paraksta vismaz 2 speciālisti, no kuriem viens obligāti ir narkologs vai bērnu psihiatrs.  Ja pakalpojums nav pieprasāms prioritāri vai arī pakalpojuma saņemšanai neveidojas rindas, 17. punktā minēto novērtējumu veic un paraksta viens no pakalpojumu sniedzēja speciālistiem – psihologs, sociālais darbinieks vai narkologs.  Pakalpojumu dzīvesvietā ir iespējams pieprasīt gan klātienē pie pakalpojumu sniedzēja, gan neklātienē (pa telefonu, e-pastā, izmantojot WhatsApp), pamatā gan pakalpojums tiek sniegts klātienē, un tikai izņēmuma gadījumos arī neklātienē (piemēram, bērnam dodoties brīvdienās un par tālāku pakalpojuma saņemšanu tiešsaistē vienojoties ar pakalpojuma sniedzēju vai ārkārtas situācijas laikā). Projekts nosaka, ka pakalpojumu dzīvesvietā var pieprasīt gan bērns, gan bērna likumiskais pārstāvis (vismaz viens no vecākiem, aizbildnis, bāriņtiesa vai ārpusģimenes aprūpes iestādes vadītājs), bet uz pirmo tikšanos ar pakalpojuma sniedzēju jau ir jāierodas gan bērnam, gan bērna likumiskajam pārstāvim (faktiski tikšanās var tikt organizētas atsevišķi bērnam un viņa likumiskajam pārstāvim), bērna likumiskais pārstāvis vai pats bērns, ja viņš ir sasniedzis 15 gadu vecumu[[1]](#footnote-1) pirmās tikšanās laikā arī iesniedz iesniegumu ar lūgumu bērnam piešķirt pakalpojumu dzīvesvietā.  Pilngadīga persona pati kontaktējas ar pakalpojuma sniedzēju un gan vienojas par pirmās tikšanās laiku, gan iesniedz iesniegumu ar lūgumu piešķirt pakalpojumu dzīvesvietā, kā arī veic turpmāko saziņu ar pakalpojuma sniedzēju.  Pakalpojuma dzīvesvietā pieprasīšanas un piešķiršanas kārtība apzināti veidota daudz vienkāršāka, nekā pakalpojuma institūcijā pieprasīšanas un piešķiršanas kārtība. Pilotprojekts, kura ietvaros kopš 2018. gada pusaudžiem ar apreibinošo vielu vai procesu pārmērīgas lietošanas pazīmēm tika nodrošināts valsts finansēts pakalpojums dzīvesvietā, pierādīja, ka ir ļoti svarīga iespēja uzreiz doties pie pakalpojuma sniedzēja, iepazīties ar darbiniekiem un uz vietas saņemt visu informāciju, kā arī uzreiz tikt galā ar nepieciešamo dokumentāciju, neiesaistot procesā citus lēmumu pieņēmējus, kā arī sociālo dienestu.  Šī paša iemesla dēļ Projekts paredz iespēju pašam bērnam pieprasīt sev pakalpojumu, lai gan tālākā pakalpojuma pieprasīšanas un piešķiršanas procesā svarīga ir arī bērna likumiskā pārstāvja iesaiste.  Ņemot vērā to, ka pakalpojums institūcijā ir ilgstošs un tas tiek veikts, personai atrodoties pakalpojumu sniedzēja institūcijā uz vietas, turklāt tas tiek piešķirts tikai bērniem, kuri ir saņēmuši motivācijas pakalpojumu ārstniecības iestādē (minēto motivācijas pakalpojumu nodrošina VSIA “Slimnīca “Ģintermuiža””[[2]](#footnote-2)), un pilngadīgām personām pēc pabeigta narkologa noteikta ārstniecības kursa, pakalpojuma piešķiršana institūcijā ir salīdzinoši sarežģītāka, tomēr tā sevī ietver tikai pamatdokumentus, lai turpmāka šo personu sociālā rehabilitācija varētu noritēt veiksmīgi, tai skaitā narkologa atzinumu par pakalpojumu nepieciešamību un norādi, ka personai nav nopietnu kontrindikāciju minētā pakalpojuma saņemšanai.  Ja tomēr pakalpojuma sniegšanas laikā pakalpojuma sniedzēja narkologs, psihiatrs vai bērnu psihiatrs ir pārliecinājies, ka bērns vai pilngadīga persona nevar droši turpināt saņemt pakalpojumu institūcijā, šo pakalpojumu, pamatojoties uz ārsta narkologa pamatotu atzinumu, ir iespējams pārtraukt.  Nepieciešamība bērniem saņemt motivācijas pakalpojumu pirms uzsākt pakalpojumu saņemšanu institūcijā izriet no speciālistu ieteikumiem, ņemot vērā, ka sociālās rehabilitācijas pakalpojums ir jāsaņem brīvprātīgi, pakalpojums tiek sniegts vietā, no kuras bērni var brīvi iziet un pārvietoties, bet var paiet kāds laiks līdz bērna iekšējā motivācija ir nostiprinājusies pietiekami, lai bērns varētu uzsākt pakalpojumu saņemšanu un to arī veiksmīgi pabeigt.  Saskaņā ar projektu narkologs ir tiesīgs noteikt, kādas darbības veicamas pirms bērnam var tikt piešķirts pakalpojums institūcijā:   * jāpabeidz pilns motivācijas un ārstēšanas kurss narkoloģiskajā ārstniecības iestādē (gadījumos, kad bērnam ir izveidojusies atkarība, kuras dēļ ir jāsaņem ārstēšana pirms vispār apsvērt domu par sociālo rehabilitāciju); * jāpabeidz narkologa noteikts ārstēšanās kurss, kas var notikt jebkurā slimnīcā vai ambulatori pēc narkologa ieskatiem; * narkologs nenosaka bērnam ārstēšanu, jo nav izveidojusies atkarība, kas jāārstē, bet pastāv bažas, ka, neko nemainot, bērns var kļūt atkarīgs no vielām vai procesiem.   Ņemot vērā, ka šis projekts nosaka valsts finansētu sociālās rehabilitācijas pakalpojumu pieprasīšanas, piešķiršanas vai atteikšanas kārtību un pakalpojuma saturs un mērķi atšķiras no ārstniecības pakalpojumiem, personām pirms pakalpojumu saņemšanas nepieciešamības gadījumā ir jāsaņem narkologa noteiktais ārstniecības pakalpojumu kurss narkologa noteiktajā vietā, veidā un apjomā, ko narkologs apliecina projekta 21.2. un 31.2. apakšpunktā.  Lēmumu par pakalpojumu piešķiršanu, atteikumu piešķirt pakalpojumu vai uzņemšanu pakalpojumu saņēmēju rindā gan bērniem, gan pilngadīgām personām pieņem Sociālās integrācijas valsts aģentūra (turpmāk – Aģentūra), kas jau šobrīd koordinē pakalpojumu piešķiršanu bērniem un pilngadīgām personām, kuras ir atkarīgas no apreibinošām vielām, pamatojoties uz Sociālo pakalpojumu un sociālās palīdzības likuma 15.1 panta pirmās daļas 3. punktu, kā arī saskaņā ar Sociālo pakalpojumu un sociālās palīdzības likuma 15.1 panta ceturto daļu veido un uztur sociālās rehabilitācijas informācijas sistēmu, kas ir valsts informācijas sistēma, tieši attiecībā uz pilngadīgām personām un bērniem, kuri ir atkarīgi no apreibinošām vielām un procesiem, un kuras ir pieprasījušas un saņem valsts finansētus sociālās rehabilitācijas pakalpojumus.  Atkarībā no pakalpojuma pieprasītāja iesniegumā norādītā ir trīs veidi, kā Aģentūra var informēt bērnu vai pilngadīgu personu par izdoto administratīvo aktu – izdotais lēmums tiek nosūtīts pakalpojumu sniedzējam (saskaņā ar Paziņošanas likuma 3. panta pirmās daļas 1. punktu), uz iesniedzēja norādīto elektroniskā pasta adresi vai pa pastu.  Labklājības ministrija plāno sev piešķirtos valsts budžeta līdzekļus tā, lai pakalpojuma saņemšanai neveidojas rinda un līdz šim pakalpojumam institūcijā tāda arī nav tikusi veidota, tomēr jau pēc pilotprojekta rezultātiem ir skaidrs, ka pakalpojums dzīvesvietā bērniem ir ļoti pieprasīts un jau 2020. gada pavasarī to nevar vienlaikus nodrošināt visiem bērniem, kuri šo pakalpojumu pieprasa un pats pakalpojumu sniedzējs ir sācis veidot rindu pakalpojumu saņemšanai.  Projekts nosaka, ka Aģentūra lēmumus attiecībā uz pakalpojumu piešķiršanu, atteikumu piešķirt pakalpojumu vai uzņemšanu pakalpojumu saņēmēju rindā, pieņem 3 dienu laikā, ņemot vērā to, ka bērni un pilngadīgas personas, kuriem ir izveidojusies atkarība no apreibinošajām vielām un procesiem ir viegli ievainojami, viegli iespaidojami un motivācija, kas radusies ģimenes locekļu vai motivācijas programmas ietekmē, īsā laikā var tikt zaudēta. Aģentūras darbinieki ir spējīgi minētos lēmumus noteiktajā termiņā pieņemt.  Vienlaikus projekts nosaka, ka Aģentūrai lēmumu pieņemšanai attiecībā uz personu ir nepieciešami dokumenti, kas pamatotu nepieciešamību pēc pakalpojumiem, tai skaitā narkologa atzinums un ārstniecības personas izziņa par personas veselības stāvokli, bet minētos dokumentus ārstniecības personas sagatavo un izsniedz tikai pēc personas lūguma un tās klātbūtnē, tā nav gatava informācija kas iegūstama bez personas iesaistes institūcijām savstarpēji sazinoties.  Visi pakalpojumu pieprasīšanai un saņemšanai nepieciešamie dokumenti starp personu, pakalpojumu sniedzēju un publiskajām personām var tikt sūtīti un saņemti elektroniski saskaņā ar normatīvajiem aktiem par kārtību, kādā elektronisko dokumentu aprite notiek starp valsts un pašvaldību iestādēm vai starp šīm iestādēm un fiziskajām un privāto tiesību juridiskajām personām vienlaikus pienācīgi ievērojot fizisko personu datu aizsardzības pasākumus.  Ja vien projektā nav noteikts citādi, savstarpējā saziņa starp institūcijām un pakalpojumu saņēmējiem un viņu likumiskajiem pārstāvjiem var notikt gan telefoniski, gan klātienē, gan rakstiski, gan izmantojot elektroniskās saziņas iespējas (piemēram, e-pastu).  Pakalpojumus ir iespējams saņemt arī personām ar invaliditāti, bet personām ar smagiem organisma sistēmu funkciju traucējumiem, kuriem līdz ar to ir nepieciešama īpaša kopšana, pakalpojuma saņemšanai ir nepieciešama pavadošā persona. Pavadošās personas uzturēšanās izmaksas institūcijā tiek segtas no valsts budžeta līdzekļiem, citādi šīs papildus izmaksas varētu atturēt personas no pakalpojuma izmantošanas.  Ja bērna vai pilngadīgas personas invaliditātes līmenis neprasa pavadošās personas klātbūtni un palīdzību pakalpojumu saņemšanas laikā institūcijā, pavadošās personas klātbūtne institūcijā nav nepieciešama.  Sociālo pakalpojumu un sociālās palīdzības likuma 13. panta otrā daļa noteic, ka valsts sociālās rehabilitācijas pakalpojumu sniegšanai var izveidot sociālās aprūpes un sociālās rehabilitācijas iestādes vai slēgt līgumus ar citiem sociālo pakalpojumu sniedzējiem. Ņemot vērā, ka ministrija nav atzinusi par lietderīgu pakalpojumu nodrošināšanai izveidot atsevišķu pakalpojumu sniedzēju, tā pakalpojumu sniedzējus izvēlas saskaņā ar Publisko iepirkumu likumā noteikto un slēdz līgumus ar publisko iepirkumu procesā izvēlētajiem pakalpojuma sniedzējiem par pakalpojuma sniegšanu, kontrolē līguma izpildi un sniegtā pakalpojuma apjoma atbilstību noslēgtajam līgumam, kontrolē sniegtā pakalpojuma kvalitāti. Publiskais iepirkums par tiesībām sniegt pakalpojumu var tikt izsludināts uz dažādiem termiņiem, šobrīd attiecībā uz pakalpojuma sniegšanu institūcijā gan bērniem, gan pilngadīgām personām Labklājības ministrija ir noslēgusi līgumu ar VSIA “Slimnīca “Ģintermuiža”” ( VSIA „Slimnīca “Ģintermuiža”"Filozofu iela 69, Jelgava, LV-3008 www.gintermuiza.lv, [slimnica@gintermuiza.lv](mailto:slimnica@gintermuiza.lv) Tālr. 63026690). Pakalpojumu dzīvesvietā bērniem sniedz nodibinājums “Bērnu slimnīcas fonds” savā struktūrvienībā “Pusaudžu resursu centrs” ([www.pusaudzim.lv](http://www.pusaudzim.lv)).  Informācija par pakalpojumu sniedzējiem, kuriem ir tiesības sniegt valsts finansētus sociālās rehabilitācijas pakalpojumus, tai skaitā sociālās rehabilitācijas institūcijas, kas sniedz pakalpojumu personām, kuras ir atkarīgas no apreibinošām vielām un procesiem, ir atrodama LM vietnē <http://www.lm.gov.lv/lv/nozares-politika/socialie-pakalpojumi/socialas-rehabilitacijas-pakalpojumi>.  Pēc tam, kad ministrija Publisko iepirkumu likumā noteiktajā kārtībā ir noteikusi pakalpojumu sniedzējus nākamajam periodam, šī informācija tiek nosūtīta arī pašvaldību sociālajiem dienestiem, kā arī publicēta ministrijas sociālo tīklu lapās.  Ņemot vērā, ka pakalpojuma veiksmīgai saņemšanai ir nepieciešama pakalpojuma saņēmēja motivēta iesaiste un līdzdarbība pakalpojumā, projekts nosaka, ka, pakalpojumu uzsākot, gan ar bērnu vai bērna likumisko pārstāvi, ja bērns nav sasniedzis 15 gadu vecumu, gan ar pilngadīgu personu tiek slēgts līgums, kurā noteiktas pušu tiesības un pienākumi un līguma pārkāpšana var būt par pamatu piešķirtā pakalpojuma izbeigšanai. Projektā noteikti arī citi gadījumi, kuros pakalpojuma sniegšana var tikt uz laiku apturēta vai izbeigta.  Domājot par bērna iespējami lielu iesaisti visos procesos, kas saistīti ar viņa rehabilitāciju, Projekts paredz, ka par visiem lēmumiem, kas tiek pieņemti attiecībā uz bērnu, tiek informēti ne tikai bērna likumiskie pārstāvji, bet arī pats bērns.  Pakalpojuma saņēmēju, īpaši bērnu, veiksmīgākai iesaistei visos pakalpojuma saņemšanas posmos, projekts ir veidots tā, lai dažādu pakalpojumu pieprasīšanas, piešķiršanas un atteikšanas kārtība būtu aprakstīta atsevišķi, tā šīs normas padarot skaidras un nepārprotamas arī mērķgrupai.  Bērni atkārtoti pakalpojumu var saņemt bez ierobežojuma, savukārt pilngadīgām personām atkārtota pakalpojuma saņemšana iespējama ne biežāk kā reizi divos gados, lai dotu iespēju pilngadīgai personai iekļauties sabiedrībā ar ģimenes, draugu, tuvinieku un sociālā dienesta atbalstu.  Projekta pielikumu aizpilda bērna dzīvesvietas pašvaldības sociālā dienesta pārstāvis un tajā pieprasītā informācija, tai skaitā no izglītības iestādes, ja tāda sociālajam dienestam ir pieejama, kuru apmeklē bērns, ir būtiski nepieciešama pakalpojuma sniedzējiem institūcijā, jo, bērnam nonākot institūcijā, šī ir sākotnējā informācija, uz kuru balstoties speciālisti var uzsākt darbu ar bērnu, novērtēt tuvinieku un citu cilvēku (piemēram, klases biedru, citu draugu vai tālāku radinieku) iesaisti un ietekmi uz bērna atkarībām, tai skaitā uz atkarību veicinošiem paradumiem un citā veidā šī informācija pakalpojumu sniedzējiem nav iegūstama.  Pielikumā pieprasītā informācija par personu (vārds uzvārds, bērna personas kods, dzīvesvieta, kā arī vecāku kontaktinformācija) tiek pieprasīta ar mērķi identificēt bērnu, kā arī iegūt kontaktinformāciju no personām, ar kurām notiks turpmākā saziņa, kamēr bērns saņems pakalpojumus institūcijā.  Šobrīd spēkā esošie Ministru kabineta 2006. gada 6.novembra noteikumi Nr.914 “Kārtība, kādā no psihoaktīvām vielām atkarīgās personas saņem sociālās rehabilitācijas pakalpojumus” saskaņā ar Sociālo pakalpojumu un sociālās palīdzības likuma Pārejas noteikumu 34. punktu ir spēkā ne ilgāk kā līdz 2020. gada 1.jūlijam. |
| 3. | Projekta izstrādē iesaistītās institūcijas un publiskas personas kapitālsabiedrības | Projekta izstrādē tika iesaistīti pārstāvji no nodibinājuma “Bērnu slimnīcas fonds”, kā arī ņemti vērā iebildumi un priekšlikumi no VSIA “Slimnīca “”Ģintermuiža” un Sociālās integrācijas valsts aģentūras. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Pilngadīgas personas un bērni, kuri ir atkarīgi no apreibinošām vielām un procesiem, kā arī viņu ģimenes locekļi vai personas, kas dzīvo ar bērnu vienā mājsaimniecībā, kā arī citas personas, kuras ietekmē bērnu uzvedību.  Organizācijas, kurās tiek organizēts atbalsts un sociālās rehabilitācijas pakalpojums pilngadīgām personām un bērniem, kuri ir atkarīgi no apreibinošajām vielām un procesiem.  Pašvaldību sociālie dienesti, Sociālās integrācijas valsts aģentūra, ārstniecības personas (narkologi), ģimenes ārsti, izglītības iestādes. |
| 2. | Tiesiskā regulējuma ietekme uz tautsaimniecību un administratīvo slogu | Pilngadīgām personām un bērniem, kuri vēlas saņemt pakalpojumus dzīvesvietā, administratīvais slogs tiek samazināts, jo pakalpojumus pieprasa tieši pakalpojumu sniedzējiem, nevis pašvaldības sociālajā dienestā, turklāt šajā gadījumā nav arī jāiesniedz ārstniecības personas atzinums un izraksts no ambulatorā pacienta medicīniskās kartes.  Pašvaldību sociālajiem dienestiem administratīvais slogs tiek samazināts, jo daļa pilngadīgu personu un bērnu izvēlēsies saņemt pakalpojumus dzīvesvietā, šī pakalpojumu veida nodrošināšanā un organizēšanā pašvaldības sociālais dienests netiek iesaistīts.  Administratīvais slogs tiek palielināts Sociālās integrācijas valsts aģentūrai, jo pieaugs lēmumu par pakalpojumu piešķiršanu skaits. |
| 3. | Administratīvo izmaksu monetārs novērtējums | Plānots, ka Aģentūrai būs jāizdod par vidēji 15 lēmumiem mēnesī vairāk, nekā šobrīd (vidēji 12 bērniem un vidēji 3 pilngadīgām personām). Viena lēmuma pieņemšana Aģentūrai vidēji izmaksā 29.86 *euro,* kas veido administratīvās izmaksas447.9 *euro.*  Minētās izmaksas tiks segtas no Aģentūrai ikgadēji piešķirtajiem budžeta līdzekļiem. |
| 4. | Atbilstības izmaksu monetārs novērtējums | 447.9 *euro* |
| 5. | Cita informācija | Nav |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | 2020.gads | | Turpmākie trīs gadi (*euro*) | | | | |
| 2021.gads | | 2022.gads | | 2023.gads |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2021. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2022. gadam | izmaiņas, salīdzinot ar vidēja termiņa budžeta ietvaru 2022. gadam |
| 1 | 2 | 3 | 4 | 5 | 6 | 7 | 8 |
| **1. Budžeta ieņēmumi** | **873 067** | **0** | **873 067** | **0** | **873 067** | **0** | **0** |
| * 1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi   Apakšprogramma 05.01.00. „Sociālās rehabilitācijas valsts programmas” | 873 067 | 0 | 873 067 | 0 | 873 067 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| **2. Budžeta izdevumi** | **873 067** | **0** | **873 067** | **0** | **873 067** | **0** | **0** |
| 2.1. valsts pamatbudžets  Apakšprogramma 05.01.00. „Sociālās rehabilitācijas valsts programmas” | 873 067 | 0 | 873 067 | 0 | 873 067 | 0 | 0 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 0 | 0 | 0 | 0 | 0 | 0 | 0 |
| 3.1. valsts pamatbudžets | 0 | 0 | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | X | 0 | X | 0 | 0 |
| 5. Precizēta finansiālā ietekme | X | 0 | X | 0 | X | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Noteikumu projektam nav ietekmes uz valsts un pašvaldību budžetiem. Noteikumu projekts tiks realizēts pakalpojumam piešķirtā valsts budžeta finansējuma ietvaros apakšprogrammā 05.01.00 “Sociālās rehabilitācijas valsts programmas”.  Sociālās rehabilitācijas pakalpojumus ir iespējams saņemt ne tikai pilngadīgām personām un bērniem, kuri ir atkarīgi no apreibinošām vielām, bet arī no atkarību izraisošiem procesiem (piemēram, azartspēlēm, mobilā telefona, datorspēlēm).  Minētos sociālās rehabilitācijas pakalpojumus ir iespējams saņemt ne tikai institūcijā, bet arī dzīvesvietā.  Plānotie rezultatīvie rādītāji:   |  |  |  | | --- | --- | --- | | *Pakalpojuma saņemšanas veids (vieta):* | Pakalpojuma saņēmēju skaits vidēji gadā | | | bērni | pilngadīgas personas | | ambulatori  *(pakalpojums dzīvesvietā)* | 120 | 20 | | stacionārā  *(pakalpojums institūcijā)* | 17 | 10 | | **KOPĀ** | **137** | **30** |   Pakalpojumam plānotie izdevumi gadā:   |  |  | | --- | --- | | x | Plānotie izdevumi, *euro* | | *pilngadīgas personas* | 194 832 | | *bērni* | 678 235 | | **KOPĀ** | **873 067** |   Pakalpojuma bērniem izmaksu aprēķins:   |  |  |  |  | | --- | --- | --- | --- | | x | Ambulatori/ bērni | Stacionārā/ bērni | **KOPĀ/ bērni** | | Vietu skaits | 120 | 17 | **137** | | MAX kl.d.sk. /1 kl. gadā | 180 | 365 | **-** | | Klientu dienu sk. gadā | 21 600 | 6 205 | **-** | | Klienta dienas cena, *euro* | 18.05\* | 34.21\* | **-** | | Mēnešu skaits | - | 12 | **-** | | Fiksētā mēneša maksa\*\*, *euro* | -\*\* | 6 340.16\*\* | **-** | | **Izdevumi KOPĀ/gadā, *euro*** | **389 880.00** | **288 354.97** | **678 235** |   Aprēķins: (120 klienti x 180 dienas x 18.05 euro) + ((17 klienti x 365 dienas x 34.21 euro)+(6 340.16 euro x 12 mēneši)) = 389 880 euro + (212 273.05 euro + 76 081.92 euro) = 389 880.00 euro + 288 354.97 euro = 678 234.97 euro = 678 235 euro.  *\*\*Lai nodrošinātu speciālistu atalgojumu institūcijā, kas sniedz Pakalpojumu bērniem stacionārā, Pakalpojuma finansēšanas kārtībā ir noteikta fiksēta mēneša maksa (Pakalpojuma bērniem stacionārā izmaksas sastāv no fiksētas mēneša maksas (fiksēts finansējuma apjoms, ko Pakalpojuma sniedzējs saņem mēnesī) un mainīgās daļas (aprēķināta atbilstoši faktiskajai klientu dienu izpildei konkrētajā mēnesī)).. Fiksēta mēneša maksa Pakalpojumam bērniem stacionārā ir noteikta, lai, neatkarīgi no bērnu skaita, t.i. Pakalpojuma pieprasījuma, Pakalpojuma sniedzējs spētu Pakalpojumam piesaistīt speciālistus un nodrošināt speciālistu atlīdzību katru mēnesi, jo pretēji Pakalpojumam pilngadīgām personām, kurā plānotais Pakalpojuma saņēmēju vietu skaits nemainīgi ir aizpildīts (rezultatīvā rādītāja izpilde iepriekšējos 3 gados vidēji 100%), Pakalpojumā bērniem stacionāri klientu vietu aizpildījums ir ļoti mainīgs, kas rada apstākļus, ka Pakalpojumu bērniem stacionārā nevar nodrošināt analoģiski ar tādu pašu finansēšanas kārtību kā Pakalpojumam pilngadīgām personām, t.i. norēķins tikai pēc faktiskā klientu dienu aizpildījuma.*  Pakalpojuma pilngadīgām personām izmaksu aprēķins:   |  |  |  |  | | --- | --- | --- | --- | | x | Ambulatori/ pilngadīgas personas | Stacionārā/ pilngadīgas personas | **KOPĀ/ pilngadīgas personas** | | Vietu skaits | 20 | 10 | **30** | | MAX kl.d.sk. /1 kl. gadā | 180 | 365 | **-** | | Klientu dienu sk. gadā | 3 600 | 3 650 | **-** | | Klienta dienas cena, *euro* | 16.89\* | 36.72\* | **-** | | **Izdevumi KOPĀ/gadā, *euro*** | **60 804.00** | **134 028.00** | **194 832** |   Aprēķins: (20 klienti x 180 dienas x 16.89 euro) + (10 klienti x 365 dienas x 36.72 euro) = 60 804.00 euro + 134 028.00 euro = 194 832 euro.  *\*Plānotā pakalpojuma vienas vienības cena, kas var atšķirties no faktiskās cenas līgumā, kuru nosaka iepirkuma procedūras norises laikā potenciālie pakalpojumu sniedzēji.*  Ņemot vērā valstī izsludināto ārkārtas stāvokli 2020. gadā, Pakalpojumam bērniem stacionāri 2020. gadā prognozējama plānotā rezultatīvā rādītāja un attiecīgi arī finansējuma (līgums ar VSIA “Slimnīca “Ģintermuiža””) neizpilde, jo ārkārtējās situācijas laikā jaunu Pakalpojuma saņēmēju uzņemšana stacionārā tika apturēta, kā arī lielākā daļa Pakalpojuma saņēmēju pārtrauca saņemt Pakalpojumu (vecāki pieņēma lēmumu, ka bērns valstī noteikto ārkārtas stāvokļa laiku pavadīs mājās). Pamatojoties uz minēto Ministrija 2020. gadā sniegs priekšlikumu finansējuma pārdalei 116 532 euro apmērā no LM budžeta programmas 05.00.00. „Valsts sociālie pakalpojumi” apakšprogrammas 05.01.00 „Sociālās rehabilitācijas valsts programmas” citu pakalpojumu/pasākumu finansēšanai, ja Ministru Kabineta rīkojuma projekts "Par apropriācijas pārdali Covid - 19 radīto seku likvidēšanas pasākumu īstenošanai labklājības nozarē" tiks atbalstīts Ministru kabineta sēdē. | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Nav | | | | | | |
| 8. Cita informācija | Nav | | | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Ministru kabineta 2017. gada 13. jūnija noteikumi Nr.338 “Prasības sociālo pakalpojumu sniedzējiem”, kuri atbilstoši Veselības ministrijas iebildumam papildināmi ar normu attiecībā uz pakalpojumu sniedzējiem – prasība pēc pakalpojumu sniedzēja reģistrācijas ārstniecības iestāžu reģistrā. |
| 2. | Atbildīgā institūcija | Labklājības ministrija |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | LM mājaslapā tiks ievietotas preses relīze. |
| 2. | Sabiedrības līdzdalība projekta izstrādē | Projekts 2020. gada 19..aprīlī tika publicēts tīmekļvietnē www.lm.gov.lv, lūdzot informēt projekta sagatavotāju par iebildumiem un priekšlikumiem līdz 2020.gada 5.maijam |
| 3. | Sabiedrības līdzdalības rezultāti | No biedrības “PINS” saņemta informācija par vēlmi nākotnē nodrošināt pakalpojumus dzīvesvietā pilngadīgām personām. Turpmākā projekta saskaņošanā iesaistīta arī minētā biedrība, iebildumi un priekšlikumi attiecībā uz projektu nav saņemti. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Labklājības ministrija, pašvaldību sociālie dienesti, pakalpojumu sniedzēji, kuri Publisko iepirkumu likumā noteiktajā kārtībā ir ieguvuši tiesības sniegt valsts finansētus sociālās rehabilitācijas pakalpojumus, izglītības iestādes, ārstniecības personas, Aģentūra. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta regulējums neatstāj ietekmi uz institūciju cilvēkresursiem, un jaunas institūcijas nav nepieciešams veidot. |
| 3. | Cita informācija | Nav |

Labklājības ministre R.Petraviča

01.07.2020.

I. Martinsone

64331825

Inga.Martinsone@lm.gov.lv

1. Saskaņā ar likumu “Par sociālo drošību” [↑](#footnote-ref-1)
2. <http://www.gintermuiza.lv/narkologiska-rehabilitacija/teens/> [↑](#footnote-ref-2)